10.04.2017. OŠ Bukovac

HIPPY POKRET

**prof. Karmela Tandarić**

**Lucija Višić 8.D**

Tijekom 1966. godine svijet je bio mračno i tužno mjesto podijeljeno na dva bloka- istočni i zapadni. Ljudi sa zapada osuđivali su istok dok je istok je osuđivao zapad. Neredi i prosvjedi bili su svakodnevni. Iako se takvom stanju nije vidio kraj, tijekom Vijetnamskog rata nekim se Amerikancima počela buditi građanska svijest te se suprotstavljaju službenoj američkoj politici i stilu života. Time u San Franciscu nastaje Hippy pokret.

Moje ime je Martha. Živim u bogatom predgrađu San Francisca već 64 godine. Moj je otac bio vrlo važan član američkog parlamenta, ali je umro odmah nakon Drugog svjetskog rata. To je bilo vrlo teško razdoblje, ali ne i najteže. Proživjela sam mnogo toga i ništa me više ne može iznenaditi- ili sam barem tako mislila dok jednog dana nisam ugledala nešto potpuno novo. Ispred moje kuće prošao je muškarac duge kose. To me iznenadilo, ali ne koliko neka traka preko njegova čela. Nosio je majicu kričave žute boje. Preko nje je nosio indijanski prsluk i dvije ogrlice ukrašene perlicama. Imao je neobične šarene hlače tzv. „trapezice“, a hodao je potpuno bos. Kad sam vidjela da nema ni cipele, istrčala sam van kako bih mu ponudila novac da ih kupi na što mi je on odgovorio: „Ne sestro, budi jedna s prirodom! Budi jednaka sa svima nama! Tako će se sve podjele utopiti u bratstvu ljudi, a svuda će odjekivati glazba.“ Iznenađena odgovorom, otrčala sam kod susjede raspitati se o detaljima. Ona je rekla da se njezin jedini unuk, imućni dvadesetpetogodišnjak također pridružio takvima. Zvali su se hippiji (načinjeno od riječi *hip* što znači onaj koji zna i riječi *happy* što znači sretan). Rekla je kako i on nosi odvratnu jeftinu odjeću kako bi pokazao da odbacuje naš način života i suprotstavlja se materijalizmu. Malo se zamislila pa razočarano nastavila: „Odustao je i od školovanja, mrzi američki način života te smatra da on samo ograđuje ljudsku slobodu i postavlja granice u ljudskom razmišljanju i kreativnosti. Ne priznaje nacije i zajedno sa svojim istomišljenicima se bori za vječni mir u svijetu i ljubav među svim ljudima. Jako se bore za očuvanje prirode i protive se kršćanstvu. On je potpuno prestao jesti meso, ne priznaje suvremenu medicinu i želi slobodu za žene, djecu i životinje.“ Tada me tužno pogledala, a ja sam je pokušala oraspoložiti: „Pa nema ništa loše u tome što si nabrojala. Jest malo neobično, ali prihvatljivo je.“ Ona je odgovorila: „To nisu ni bile loše strane. Draga moja Martha, on u zadnje uopće nije pri sebi. Oči su mu crvenkaste, neprestano se smije i ne može hodati ravno. To mu je od onih halucinogenih droga za koje se bori da postanu legalne. Po uzoru na rock glazbenike puši marihuanu i proučava zen budizam. Počeo je čak i prakticirati jogu.“ Htjela sam ju ponovno utješiti, ali me usred rečenice prekinula glasna glazba. Odmah sam istrčala van da vidim što se događa, a tamo je gomila hippija hodala uz rock glazbu. Jedni su vikali kako je rock revolucionarna glazba, dok su drugi promovirali flower power tj. njihovu nenasilnu ideologiju. „Mržnja i rat ustupit će mjesto miru i ljubavi!“ čulo se sa svih strana. Gotovo svi susjedi su izašli van i vikali: „Mičite se djeco cvijeća! Odlazite!“ , a došla je i policija kojoj su oko vrata i pištolja stavljali cvijeće. Takvim su postupkom mnogi ostali iznenađeni. Nakon nekoliko sati se buka napokon smirila. Idućih godinu dana nastavili su sa svojim pokretom no ne toliko glasno, ali su 1967. u Golden Gate parku u mojem rodnom gradu imali sastanak“Human Be In“. Bilo je to njihovo prvo okupljanje. Došlo je preko 50 000 ljudi. Idućih nekoliko godina imali su još 3 okupljanja tj. rock festivala. Više mi nisu bili toliko zanimljivi i gotovo sam zaboravila na njih. Sve je ponovno bilo normalno i smireno dok mi jednog dana susjeda uplakana nije pokucala na vrata. Rekla je kako joj je unuk umro od konzumiranja droge. Iskreno nisam bila niti iznenađena pogotovo zato što su već milijuni umrli zbog istog razloga. Zbog toga je hippy pokret uskoro prestao postojati. Razlog tome bila je i politička i gospodarska realnost, ali mnogi su i ostarili te su ih roditelji prestali financirati.

Hippy pokret nije postojao dugo te nije imao previše učinka. Hippiji su imali neke dobre ideje, ali većina ih je bila nerealistična i neostvariva. Razlog tome bilo je konzumiranje droge i to što su ideje bile uglavnom prilagođene mlađim ljudima. Osim toga, ovaj se pokret prenaglo stvorio, bio je preveliko iznanađenje i njihovi su se običaji previše razlikovali od tadašnjih što mnogi nisu mogli prihvatiti, barem ne sve odjednom. Smatram da je pokret imao više loših nego dobrih strana. Ne bih se pridružila njima iako mi se sviđa njihova frizura, traka na glavi i njihova bezbrižnost.